奉和滁州九咏九首 幽谷晚飲
作者：曾鞏
朝代：宋

paragraphs: 先生卓難攀，材真帝王佐。
皎皎衆所病，蜿蜿龍方卧。
卷彼天下惠，赴此一郡課。
幕府既多暇，山水乃屢過。
旌旗拂蒙密，車馬經坎坷。
愛此谷中泉，聲響遠已播。
槎橫勢逾急，雨點綠新破。
旁生竹相圍，竦竦碧千箇。
遥源窅難窺，盤石坦如磋。
遊鱗戢可數，飛鳥嚶相和。
援琴薰風後，結宇寒岩左。
觥筵已得月，金紈尚圍坐。
心如合逍遥，語不綴招些。
一時聳傳觀，千載激柔懦。
甘棠詩之懷，峴首淚嘗墮。
況此盛德下，襦袴人所荷。
不假碑刻垂，棟牖敢隳挫。
當今甲兵後，天地合轗軻。
先生席上珍，豈忍溝中餓。
毋徐黑轓召，當馳四方賀。